Πρόταση κανονισμου του Συμβουλιου περί τροποποιήσεως του κανονισμού (EΚ) αριθ. 772/1999 για την επιβολή οριστικού δασμού αντιντάμπινγκ και αντισταθμιστικού δασμού στις εισαγωγές σολομού Ατλαντικού εκτροφής, καταγωγής Νορβηγίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Με τον κανονισμό (EΚ) αριθ. 772/1999 (όπως τροποποιήθηκε τελευταία με τον κανονισμό (EΚ) αριθ. ..), το Συμβούλιο επέβαλε οριστικούς δασμούς αντιντάμπινγκ και αντισταθμιστικούς δασμούς στις εισαγωγές σολομού Ατλαντικού εκτροφής καταγωγής Νορβηγίας.

2. Ωστόσο, χορηγήθηκαν απαλλαγές από τους δασμούς αυτούς, στην περίπτωση εξαγωγής του προϊόντος αυτού από έναν από τους Νορβηγούς εξαγωγείς του οποίου οι ατομικές αναλήψεις υποχρεώσεων ως προς τις τιμές έγιναν αποδεκτές από την Επιτροπή (βλ. απόφαση 97/634/EΚ, όπως τροποποιήθηκε τελευταία με την απόφαση .. /ΕΚ). Οι εταιρείες αυτές απαριθμούνται στα παραρτήματα του κανονισμού και της απόφασης που αναφέρονται ανωτέρω.

3. Δύο από τις νορβηγικές αυτές εταιρείες, ωστόσο, δεν τήρησαν τους όρους της υποχρέωσής τους όσον αφορά την υποβολή στην Ευρωπαϊκή Επιτροπή εντός προκαθορισμένης περιόδου, τριμηνιαίας έκθεσης για τις πωλήσεις του υπό εξέταση προϊόντος στην Ευρωπαϊκή Κοινότητα. Αφού διαπίστωσε ότι οι εταιρείες αυτές δεν τήρησαν την υποχρέωση αυτή, η Επιτροπή ανακαλεί την αποδοχή των αναλήψεων υποχρεώσεών τους.

4. Ως εκ τούτου, πρέπει να επιβληθούν εις βάρος των εν λόγω δύο εταιρειών οριστικοί δασμοί αντιντάμπινγκ και αντισταθμιστικοί δασμοί.

5. Δύο άλλες νορβηγικές εταιρείες υποστήριξαν ότι είναι "νέοι εξαγωγείς" κατά την έννοια του βασικού κανονισμού αντιντάμπινγκ και πρότειναν αναλήψεις υποχρεώσεων. Αφού ερεύνησε την υπόθεση αυτή, η Επιτροπή θεωρεί ότι οι προτάσεις αναλήψεων υποχρεώσεων είναι αποδεκτές.

6. Μετά την αναδιοργάνωση των δραστηριοτήτων του, ένας Νορβηγός εξαγωγέας ζήτησε να αντικατασταθεί η επωνυμία του από την επωνυμία συνδεδεμένης εταιρείας στον κατάλογο των εταιρειών, των οποίων οι αναλήψεις υποχρεώσεων έχουν γίνει αποδεκτές. Δύο άλλοι Νορβηγοί εξαγωγείς πληροφόρησαν την Επιτροπή ότι οι επωνυμίες τους είχαν αλλάξει και ζήτησαν να τροποποιηθεί ανάλογα ο κατάλογος των εταιρειών των οποίων οι αναλήψεις υποχρεώσεων έχουν γίνει αποδεκτές.

7. Οι αιτήσεις εξετάστηκαν και κρίθηκαν αποδεκτές, δεδομένου ότι οι σχετικές τροποποιήσεις δεν επιφέρουν ουσιαστικές αλλαγές οι οποίες θα απαιτούσαν επανεκτίμηση του ντάμπινγκ και των επιδοτήσεων, ούτε επηρεάζουν το σκεπτικό βάσει του οποίου έγιναν αποδεκτές οι αναλήψεις υποχρεώσεων.

8. Επομένως, βάσει των ανωτέρω, είναι αναγκαίο να τροποποιηθεί ο κατάλογος των εταιρειών που τυγχάνουν απαλλαγής δασμών αντιντάμπινγκ και αντισταθμιστικών δασμών, στο παράρτημα του κανονισμού (EΚ) αριθ. 772/1999.

9. Παράλληλα, η Επιτροπή τροποποιεί το παράρτημα της απόφασης 97/634/EΚ στο οποίο απαριθμούνται οι εταιρείες, των οποίων οι αναλήψεις υποχρεώσεων έχουν γίνει αποδεκτές.

Πρόταση κανονισμου του Συμβουλιου περί τροποποιήσεως του κανονισμού (EΚ) αριθ. 772/1999 για την επιβολή οριστικού δασμού αντιντάμπινγκ και αντισταθμιστικού δασμού στις εισαγωγές σολομού Ατλαντικού εκτροφής, καταγωγής Νορβηγίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκή Κοινότητας,

τον κανονισμό (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1], όπως τροποποιήθηκε τελευταία με τον κανονισμό (ΕΚ) αριθ. 2238/2000 [2], και ιδίως το άρθρο 8,

[1] ΕΕ L 56 της 6.3.1996, σ. 1.

[2] ΕΕ L 257 της 11.10.2000, σ.2

τον κανονισμό (ΕΚ) αριθ. 2026/97 του Συμβουλίου της 6ης Οκτωβρίου 1997 για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας [3], και ιδίως το άρθρο 13,

[3] ΕΕ L 288 της 21.10.1997, σ.1.

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας τα εξής:

Α. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Στις 31 Αυγούστου 1996 η Επιτροπή ανήγγειλε, με δύο ξεχωριστές ανακοινώσεις που δημοσιεύθηκαν στην Επίσημη Εφημερίδα των Ευρωπαϊκών Κοινοτήτων, την έναρξη διαδικασίας αντιντάμπινγκ [4] και διαδικασίας κατά των επιδοτήσεων [5] όσον αφορά τις εισαγωγές σολομού Ατλαντικού εκτροφής, καταγωγής Νορβηγίας.

[4] ΕΕ C 253 της 31.8.1996, σ.18.

[5] ΕΕ C 253 της 31.8.1996, σ.20

(2) Οι διαδικασίες αυτές κατέληξαν στην επιβολή δασμών αντιντάμπινγκ και αντισταθμιστικών δασμών δυνάμει των κανονισμών του Συμβουλίου (ΕΚ) αριθ. 1890/97 [6] και 1891/97 [7] τον Σεπτέμβριο του 1997 με σκοπό την εξουδετέρωση των ζημιογόνων επιπτώσεων του ντάμπινγκ και των επιδοτήσεων.

[6] ΕΕ L 267 της 30.9.1997, σ.1

[7] ΕΕ L 267 της 30.9.1997, σ. 19

(3) Παράλληλα, με την απόφαση 97/634/EΚ [8], η Επιτροπή απεδέχθη τις αναλήψεις υποχρεώσεων 190 Νορβηγών εξαγωγέων, ενώ οι εισαγωγές σολομού Ατλαντικού εκτροφής, καταγωγής Νορβηγίας (εφεξής "το υπό εξέταση προϊόν") που εξήγαν οι εταιρείες αυτές στην Κοινότητα, απαλλάχθηκαν από τους εν λόγω δασμούς αντιντάμπινγκ και αντισταθμιστικούς δασμούς.

[8] ΕΕ L 267 της 30.9.1997, σ. 81. Απόφαση, όπως τροποποιήθηκε τελευταία από την απόφαση (EΚ) .., ΕΕ [αριθμός], [ημερομηνία], σ. [σελίδα]

(4) Οι κανονισμοί (ΕΚ) αριθ. 1890/97 και (ΕΚ) αριθ. (ΕΚ) 1891/97 αντικαταστάθηκαν εν συνεχεία από τον κανονισμό (ΕΚ) αριθ. 772/1999 [9], μετά την τροποποίηση της μορφής του δασμών.

[9] ΕΕ L 101της 16.4.1999, σ.1. Κανονισμός, όπως τροποποιήθηκε τελευταία από τον κανονισμό (ΕΚ) .., ΕΕ [αριθμός], [ημερομηνία], σ. [σελίδα]

B. ΠΑΡΑΛΕΙΨΗ ΤΗΡΗΣΗΣ ΤΩΝ ΑΝΑΛΗΨΕΩΝ ΥΠΟΧΡΕΩΣΕΩΝ

(5) Οι αναλήψεις υποχρεώσεων που έχουν προτείνει η νορβηγικές εταιρείες υποχρεώνουν τις εταιρείες αυτές, μεταξύ άλλων, να παρέχουν στην Επιτροπή τριμηνιαία λεπτομερή έκθεση σχετικά με τις πωλήσεις του υπό εξέταση προϊόντος στην Κοινότητα. Οι εκθέσεις αυτές πρέπει να λαμβάνονται από την Επιτροπή το αργότερο 30 ημέρες μετά το τέλος του εν λόγω τριμήνου.

(6) Για το τέταρτο τρίμηνο του 2000, δύο νορβηγικές εταιρείες, και συγκεκριμένα οι Marstein Seafood AS (ανάληψη υποχρ. αριθ. 1/93, πρόσθετος κωδικός Taric 8197) και Westmarine AS (ανάληψη υποχρ. αριθ. 1/192, πρόσθετος κωδικός Taric 8625), δεν υπέβαλαν εκθέσεις όσον αφορά τις πωλήσεις τους εντός της προκαθορισμένης προθεσμίας, χωρίς να παράσχουν εξηγήσεις σχετικά με τους λόγους της παράλειψης αυτής. Τα συμπεράσματα της Επιτροπής ως προς το θέμα αυτό περιγράφονται λεπτομερέστερα στην απόφαση της Επιτροπής 2001/.. ../EΚ [10].

[10] ΕΕ L ..[αριθμός], [ημερομηνία], σ. [σελίδα]

(7) Δεδομένου ότι διαπιστώθηκε παραβίαση των αναλήψεων υποχρεώσεων, η Επιτροπή ανακάλεσε την αποδοχή των αναλήψεων υποχρεώσεων. Ως εκ τούτου, πρέπει να επιβληθούν πάραυτα εις βάρος των εν λόγω δύο εταιρειών οριστικοί δασμοί αντιντάμπινγκ και δασμοί κατά των επιδοτήσεων.

Γ. ΝΕΟΙ ΕΞΑΓΩΓΕΙΣ ΚΑΙ ΑΛΛΑΓΕΣ ΕΠΩΝΥΜΙΑΣ

(8) Δύο νορβηγικές εταιρείες, οι Atlantis AS και Cape Fish AS, υποστήριξαν ότι είναι "νέοι εξαγωγείς" κατά την έννοια του άρθρου 2 του κανονισμού (ΕΚ) αριθ. 772/1999, σε συνδυασμό με το άρθρο 11 παράγραφος 4 του κανονισμού (ΕΚ) αριθ. 384/96 και του άρθρου 20 του κανονισμού (ΕΚ) αριθ. 2026/97, και πρότειναν αναλήψεις υποχρεώσεων. Η Επιτροπή, αφού ερεύνησε την υπόθεση, διαπίστωσε ότι οι αιτούντες πληρούν τις προϋποθέσεις που απαιτούνται για να θεωρηθούν ως νέοι εξαγωγείς και, επομένως, απεδέχθη τις αναλήψεις υποχρεώσεων που προτάθηκαν. Συνεπώς, η απαλλαγή από τους δασμούς αντιντάμπινγκ και τους αντισταθμιστικούς δασμούς πρέπει να επεκταθεί στις εταιρείες αυτές.

(9) Ένας Νορβηγός εξαγωγέας που είχε υποβάλει ανάληψη υποχρέωσης πληροφόρησε την Επιτροπή ότι έγινε αναδιοργάνωση του ομίλου εταιρειών στον οποίον ανήκε και ότι υπεύθυνη για τις εξαγωγές προς την Κοινότητα ήταν πλέον μια άλλη εταιρεία του ομίλου. Επομένως, η εταιρεία ζήτησε να αντικατασταθεί η επωνυμία της στον κατάλογο των εταιρειών των οποίων οι αναλήψεις υποχρεώσεων έχουν γίνει αποδεκτές, ο οποίος περιλαμβάνεται στο παράρτημα της απόφασης 97/634/EΚ, και στον κατάλογο των εταιρειών που τυγχάνουν απαλλαγής δασμών αντιντάμπινγκ και αντισταθμιστικών δασμών, ο οποίος περιλαμβάνεται στο παράρτημα του κανονισμού (ΕΚ) αριθ. 772/1999.

(10) Δύο άλλοι Νορβηγοί εξαγωγείς πληροφόρησαν την Επιτροπή ότι οι επωνυμίες τους είχαν αλλάξει και ζήτησαν επίσης να τροποποιηθούν ανάλογα οι προαναφερόμενοι κατάλογοι των εταιρειών.

(11) Αφού εξέτασε τη φύση των αιτήσεων αυτών, η Επιτροπή θεωρεί ότι είναι όλες αποδεκτές, δεδομένου ότι οι σχετικές τροποποιήσεις δεν επιφέρουν ουσιαστικές αλλαγές οι οποίες θα απαιτούσαν επανεκτίμηση του ντάμπινγκ, ούτε επηρεάζουν το σκεπτικό βάσει του οποίου έγιναν αποδεκτές οι αναλήψεις υποχρεώσεων. Τα συμπεράσματα της Επιτροπής ως προς το θέμα αυτό περιγράφονται λεπτομερέστερα στην απόφαση της Επιτροπής 2001/..../EΚ.

Δ. ΤΡΟΠΟΠΟΙΗΣΗ ΤΟΥ ΠΑΡΑΡΤΗΜΑΤΟΣ ΤΟΥ ΚΑΝΟΝΙΣΜΟΥ (ΕΚ) ΑΡΙΘ. 772/1999

(12) Βάσει των ανωτέρω, πρέπει να τροποποιηθεί ανάλογα ο κατάλογος των εταιρειών που απαλλάσσονται από δασμούς αντιντάμπινγκ και αντισταθμιστικούς δασμούς στο παράρτημα του κανονισμού (ΕΚ) αριθ. 772/1999,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΚ) αριθ. 772/1999 αντικαθίσταται από το παράρτημα του παρόντος κανονισμού.

Άρθρο 2

1. (α) Επιβάλλονται οριστικοί αντισταθμιστικοί δασμοί και δασμοί αντιντάμπινγκ στις εισαγωγές σολομού Ατλαντικού εκτροφής (με εξαίρεση τον άγριο σολομό) που υπάγεται στους κωδικούς ΣΟ ex 0302 12 00 (κωδικοί Taric: 0302 12 00*21, 0302 12 00*22, 0302 12 00*23 και 0302 12 00*29), ex 0303 22 00 (κωδικοί Taric: 0303 22 00*21, 0303 22 00*22, 0303 22 00*23 και 0303 22 00*29), ex 0304 10 13 (κωδικοί Taric: 0304 10 13*21 και 0304 10 13*29) και ex 0304 20 13 (κωδικοί Taric: 0304 20 13*21 και 0304 20 13*29), καταγωγής Νορβηγίας και που εξάγεται από την εταιρεία Marstein Seafood AS ή Westmarine AS.

(β) Οι δασμοί αυτοί δεν εφαρμόζονται στον άγριο σολομό Ατλαντικού (κωδικοί Taric: 0302 12 00* 11, 0304 10 13* 11, 0303 22 00*11 και 0304 20 13*11). Για τους σκοπούς του παρόντος κανονισμού, ως άγριος σολομός νοείται ο σολομός για τον οποίο οι αρμόδιες αρχές των κρατών μελών εκφόρτωσης διαπιστώνουν, βάσει όλων των τελωνειακών και μεταφορικών εγγράφων που πρέπει να προσκομίζουν τα ενδιαφερόμενα μέρη, ότι έχει αλιευθεί στη θάλασσα.

2. (α) Ο αντισταθμιστικός δασμός που επιβάλλεται στην τιμή "ελεύθερο στα σύνορα της Κοινότητας", πριν από τον εκτελωνισμό, ορίζεται σε 3,8%.

(β) Ο δασμός αντιντάμπινγκ που επιβάλλεται στην καθαρή τιμή "ελεύθερο στα σύνορα της Κοινότητας", πριν από τον εκτελωνισμό, ορίζεται σε 0,32 EUR ανά χλγ. καθαρού βάρους προϊόντος. Ωστόσο, αν η τιμή "ελεύθερο στα σύνορα της Κοινότητας", συμπεριλαμβανομένων των αντισταθμιστικών δασμών και των δασμών αντιντάμπινγκ, είναι χαμηλότερη από την αντίστοιχη ελάχιστη τιμή που καθορίζεται στην παράγραφο 3, ο δασμός αντιντάμπινγκ που πρέπει να εισπραχθεί ισούται με τη διαφορά μεταξύ της ελάχιστης αυτής τιμής και της τιμής "ελεύθερο στα σύνορα της Κοινότητας", συμπεριλαμβανομένου του αντισταθμιστικού δασμού.

3. Προς τους σκοπούς της παραγράφου 2, εφαρμόζονται οι ακόλουθες ελάχιστες τιμές ανά χλγ. καθαρού βάρους προϊόντος:

>ΘΕΣΗ ΠIΝΑΚΑ>

Άρθρο 3

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

Κατάλογος εταιρειών των οποίων οι αναλήψεις υποχρεώσεων έχουν γίνει αποδεκτές και οι οποίες απαλλάσσονται συνεπώς από οριστικούς δασμούς αντιντάμπινγκ και αντισταθμιστικούς δασμούς

>ΘΕΣΗ ΠIΝΑΚΑ>